Video: Pikkewyne trek hul neus op vir goedkoper visSkermgreep uit die video Kykers lag lekker vir ŉ video van pikkewyne by ŉ dieretuin in Japan wat hul snawels wegdraai van goedkoper vis wat vir hulle aangebied word. Die Hakone-en-akwarium, ŉ tuiste vir meer as 30 000 verskillende diere, het goedkoper kos vir sy mariene diere begin voer weens hoë inflasie en stygende kostes in Japan. Dit lyk egter of die diere nie ten gunste is van die goedkoper opsies nie. In ŉ video van ANN News draai die Koningpikkewyne weg van die nuwe spyskaart en dit lyk of ander die vis ruik voor hulle weghardloop. Volgens CNN het die akwarium vroeër ŉ spesiale makriel, bekend as aji, aan sy mariene lewe gevoer. Die prys van aji het die afgelope jaar egter met tussen 20% en 30% gestyg en die akwarium is dus genoop om goedkoper opsies te oorweeg. Hulle het na die algemene makriel, of saba, oorgeskakel en klaarblyklik kan die diere die verskil uitken deur die reuk. En hulle is beslis nie gelukkig hiermee nie. Die personeel by die akwarium moes kreatief te werk gaan om die diere te oorreed om gewoond te raak aan die nuwe spyskaart. Hulle het selfs die saba met ŉ klein bietjie van hul voorkeur-aji gemeng om die nuwe dieet meer aantreklik te maak. “Hulle sou natuurlik verkies om slegs aji te eet, maar hulle eet nou geduldig die mengsel makriel,” het Hiroki Shimamoto van die akwarium aan die CNN-filiaal TV Asahi gesê. “Hulle het aaanvanklik die goedkoper makriel in hul bekke gesit, maar dan besluit hulle hou nie daarvan nie en dit laat val.” Gebruikers lag lekker vir ŉ video van die pikkewyne se reaksie. “Hulle is te lekker bederf!” skryf een persoon. Die probleem is selfs groter onder die akwarium se otters wat eenvormig die goedkoper vis verwerp het, het Shimamoto bygevoeg. Diere het ŉ voorkeur vir spesifieke kos en primate, rotte en selfs bye is al waargeneem dat hulle individuele voorkeure het vir verskillende tipes kos. Hulle kan die verskillende tipes kos uitken net soos wat ons dit doen: deur smaak en reuk.